钦定古今图书集成/明伦汇编/家范典/第013卷 > 《为高力士祭父母文》唐·张说
## 钦定古今图书集成/明伦汇编/家范典/第013卷 > 《为高力士祭父母文》唐·张说

维开元十七年月日，孝子力士敢告于考潘州府军
妣南海太君之灵。小子不天，夙龄凶闵，身婴寇剽，家
值虏裂。幸供扫洒之馀，遂蒙侍从之顾。扶戴明圣，逼
畏艰难。大固不敢不密，小亦不敢不诚。事必记心，言
无漏口。日慎一日，将二十年。玉弁加首，金章在佩。先
灵纳祐，明神降鉴。阿母远至于京华，妹兄自拔于泥
滓。咸以官渐荣禄，姻通士林，慈颜复庆于目前，同气
展欢于膝下。又缘幼育高氏，变族移家，敬爱尽于二
堂，温凊周于一纪。不图无状招祸，永见孤弃。圣主恩
华，曲逮存没，邑封旧郡，官赠本邦，亲感君泽，子承父
意，致命报天，誓有同于皦日；竭忠资孝，志无沗于幽
泉。敬惟灵怀，慰闻昭遂，先远有日，卜兆新茔。遥启尊
魂，合祔良壤。哀迫祖载，攀恋须臾。谨以清酌少牢，恭
陈遣奠。盈𨱔不举，虚馔莫尝。号天叩地，殒绝何仰。